Ivan Klíma

Ivan Klíma (14. syyskuuta 1931 Praha – 4. lokakuuta 2025) oli tšekkiläinen kirjailija, jonka teokset olivat kiellettyä Tšekkoslovakiassa vuoden 1968 miehityksen jälkeen. Hänen teoksiaan julkaistiin silti laittomasti, ja niitä kuljetettiin länsimaihin. Samettivallankumouksen Klíman teoksia myytiin kymmeniätuhansia kappaleita. Hänet palkittiin vuonna 2002 Franz Kafka -palkinnolla.
Nuoruus.
Ivan Klíma syntyi 1931 Prahassa. Hänen isänsä oli tunnettu sähkölaitteiden asiantuntija, ja hänen äitinsä oli sihteeri. Perheeseen syntyi toinen poika 1937. Juutalainen perhe kuljetettiin toisen maailmansodan aikana 3,5 vuodeksi Theresienstadtin keskitysleirille, josta he kaikki kuitenkin vapautuivat elossa vuonna 1945. Klíman isä oli juutalainen, mutta hänelle oli annettu protestanttinen kasvatus; tästä huolimatta hän joutui perheineen keskitysleirille. 
Ura.
Toimittajana ja ensimmäiset kirjat.
Klíma opiskeli Kaarlen yliopistossa tšekin kieltä sekä kirjallisuusteoriaa ja valmistui sieltä 1956. Klíma loitti uransa toimittajana, ja hän työskenteli 1960-luvulla myös merkittävän tšekkiläisen kulttuurilehden "Literární novinyn" päätoimittajana. Hänen ensimmäinen teoksensa "Mezi třemi hranicemi" (1960) oli tietokirja Slovakiasta. Hän toimitti 1960-luvulla muun muassa Karel Čapekin esseekokoelman sekä kirjoitti itse novellikokoelman "Milenci na jednu noc" (1964) ja romaanin "Lod’ jménem Naděje" (1969).
Toisinajattelijana Tšekkoslovakiassa.
Klíma oli monien muiden kirjailijoiden tavoin toiveikas uudesta kommunistisesta hallinnosta, ja hän liittyi 1953 Tšekkoslovakian kommunistisen puolueeseen. Hän kuitenkin monien muiden tavoin pettyi totalitaristiseen ja kovaotteiseen hallintoon, ja hänet erotettiin 1967 puolueesta kritisoituaan hallitusta kirjailijoiden tapaamisessa. Klíman teokset kiellettiin Prahan kevään vuonna 1968 päättäneen miehityksen jälkeen. Klíman teosten julkaisukin Tšekkoslovakiassa laillisesti oli pitkään mahdotonta.
Klíma vietti vuoden 1969–1970 sapattivapaalla Michiganin yliopistossa vierailevana professorina. Hän kuitenkin palasi Tšekkoslovakiaan, kun monet toisinajattelijat pakenivat maasta. Hänestä tuli merkittävä underground-tekstien julkaisija, ja hän jopa järjesti salaisia kirjailijasalonkeja.
Klíma kirjoitti 1970- ja 1980-luvuilla muun muassa romaanin "Milostné léto" ja novellikokoelman "Moje první lásky" sekä romaanit "Soudce z milosti" (1986) ja "Láska a smet" (1988).
Samettivallankumouksen jälkeen.
Vuoden 1989 samettivallankumous syrjäytti kommunistihallinnon, ja Klíma pystyi jatkossa toimimaan kokoaikaisena kirjailijana. Hänen teoksiaan myös kiiruhdettiin vallankumouksen jälkeen painettavaksi, ja ne myivät yli 100 000 kappaletta. Monet hänen myöhemmistä teoksistaan käsitteli henkilöitä, jotka olivat kuuliaisesti palvelleet diktatuuria ja olivat uudessa demokraattisessa valtiossa hukassa uusien vapauksien äärellä. Klíman romaaneja 1990- ja 2000-luvuilla olivat "Čekání na tmu, čekání na světlo" (1993) ja "Ani svatí, ani andělé" (2001). Hän julkaisi 2002 myös Karel Čapekin elämäkerran. Hänen omaelämäkertansa puolestaan ilmestyi 2009.
Klíma kirjoitti uransa aikana yli 40 kirjaa. Hänen teoksiinsa kuuluu romaaneja, näytelmiä, novellikokoelmia, esseitä ja lastenkirjoja, ja hänen teoksiaan on käännetty yli 30 kielelle. Klíman aikuisille suunnatut kirjat olivat kafkamaisia, mutta lapsille hän kirjoitti leikkisästi. Klíman lapsille suunnattuihin teksteihin kuului myös useita käsikirjoituksia "Myyrä"-animaatiosarjaan. Klíma palkittiin vuonna 2002 Franz Kafka -palkinnolla, ja samana vuonna hän sai Tšekin ansiomitalin.